*** ΒΡΕΣ ΧΡΟΝΟ (ιρλανδική προσευχή)***

***Μετάφραση: Γιάννης Ρίτσος (1909-1990)***

**Ο Γιάννης Ρίτσος**, ο σπουδαίος Έλληνας ποιητής, άκουσε κάποτε μια **ιρλανδική προσευχή**, του άρεσε και την μετέφρασε στα ελληνικά.

**Που βρίσκεται η Ιρλανδία και τι γλώσσα μιλούν εκεί;**

Η προσευχή έχει 10 στροφές **δίστιχες** *(=με δύο στίχους η καθεμιά),* που όλες ξεκινούν με τον ίδιο τρόπο, την ίδια έκφραση. Έχουμε πει πως αποφεύγουμε να επαναλαμβάνουμε ίδιες λέξεις ή εκφράσεις όταν μιλάμε ή όταν γράφουμε μια σκέψη μας.

**Εδώ γιατί συμβαίνει αυτό;**

Πάνω στην προσευχή κάνω **κόκκινες και bold** τις λέξεις που θεωρώ πως δηλώνουν τα σημαντικά στη ζωή μας.

Κάνω ***πράσινες και πλάγιες bold*** τις εκφράσεις που εξηγούν γιατί καθένα από τα **κόκκινα** είναι σημαντικό.

Η προσευχή μιλάει μαζί μας χρησιμοποιώντας **ποια έγκλιση; *(=ποιον τρόπο;)***

**ποιο πρόσωπο;**

**ποιον αριθμό;**

Βρες χρόνο για δουλειά -  
αυτό είναι το τίμημα της επιτυχίας.  
   
Βρες χρόνο για σκέψη -  
αυτό είναι η πηγή της δύναμης.  
   
Βρες χρόνο για παιχνίδι -  
αυτό είναι το μυστικό της αιώνιας νιότης.  
   
Βρες χρόνο για διάβασμα -  
αυτό είναι το θεμέλιο της γνώσης.  
   
Βρες χρόνο να είσαι φιλικός -  
αυτό είναι ο δρόμος προς την ευτυχία.  
   
Βρες χρόνο για όνειρα -  
αυτά θα τραβήξουν το όχημά σου ως τ' αστέρια.  
   
Βρες χρόνο ν' αγαπάς και ν' αγαπιέσαι -  
αυτό είναι το προνόμιο των Θεών.  
   
Βρες χρόνο να κοιτάς ολόγυρα σου -  
είναι πολύ σύντομη η μέρα για να 'σαι εγωιστής.  
   
Βρες χρόνο να γελάς -  
αυτό είναι η μουσική της ψυχής.  
   
Βρες χρόνο να είσαι παιδί -  
για να νοιώθεις αυθεντικά ανθρώπινος.

*Ζωγραφίζω* ***δύο από τα σημαντικά για τη ζωή μας****, δείχνοντας ή γράφοντας μια σκέψη πάνω στη ζωγραφιά, που εξηγεί* ***γιατί*** *τα θεωρώ εγώ σημαντικά!* Φωτογραφίζω και στέλνω τη ζωγραφιά *(σε μία σελίδα όλα αυτά).*